نظام الدین اعظمی

**نظام الدین اعظمی** (نومبر 1910ء - 26 فروری 2000ء) ایک ہندوستانی دیوبندی عالم، فقیہ، مفتی اور مصنف تھے، جنھوں نے دار العلوم مئو اور دار العلوم دیوبند سمیت متعدد مدارس میں تقریباً 68 سال تدریسی خدمات انجام دیں اور تدریس کے ساتھ مذکورۂ بالا مدرسوں میں سے اول الذکر میں 25 سال اور ثانی الذکر میں 35 سال مفتی کی حیثیت سے فتویٰ نویسی کی خدمات انجام دیں۔

## ابتدائی و تعلیمی زندگی
اعظمی ذی قعدہ 1328ھ بہ مطابق نومبر 1910ء کو اُوندرا، ضلع اعظم گڑھ  میں پیدا ہوئے تھے۔ ان کے والد محمد رفیع علاقے کے زمین دار شخص تھے، چھ پشت سے اعظمی سے قبل خاندان میں کوئی رسمی عالم دین نہ تھا۔ دس سال کی عمر میں پرائمری درجہ چہارم پاس کرنے کے بعد عربی فارسی تعلیم کی طرف راغب ہوئے۔ اعظمی نے گورکھپور میں چھ ماہ ناظرۂ قرآن پڑھا، پھر کچھ وقفہ کے بعد 1342ھ (م 1924ء) کو احیاء العلوم مبارک پور میں داخلہ کروایا گیا اور وہاں بقدرِ ضرورت اردو اور دو سال میں فارسی مکمل کروا کر ان کی عربی کی تعلیم شروع کروا دی گئی، جہاں ان کے اساتذہ میں نعمت اللہ مبارک پوری اور شکر اللہ مبارک پوری شامل تھے۔ اسی دوران میں اشرف علی تھانوی کے خلیفہ و مجاز شاہ وصی اللہ الہ آبادی بحیثیت مدرس احیاء العلوم آئے تو اعظمی نے ان سے غیر معمولی استفادہ کیا۔ چند سال احیاء العلوم میں رہنے کے بعد مدرسہ عزیزیہ بہار شریف، ضلع پٹنہ  میں تین سال، پھر مدرسہ عالیہ فتح پوری دہلی میں متوسط درجات تک کی تعلیم حاصل کرنے کے بعد دار العلوم دیوبند تشریف لے گئے اور 1352ھ (بہ مطابق 1933ء) کو دورۂ حدیث سے فارغ ہوئے۔ حسین احمد مدنی سے انھوں نے صحیح بخاری پڑھی، ان کے دیگر اساتذۂ حدیث میں اصغر حسین دیوبندی، اعزاز علی امروہوی اور محمد ابراہیم بلیاوی شامل تھے۔ مرغوب الرحمن بجنوری ان کے شریکِ دورۂ حدیث تھے۔ دورۂ حدیث سے فراغت کے بعد دار العلوم ہی میں رہ کر علوم و فنون کی کتابیں بھی پڑھیں، نبیہ حسن دیوبندی سے ہیئت و ہندسہ کی کتابیں پڑھی تھیں۔ علوم و فنون کی تکمیل کے دوران ہی میں فتویٰ نویسی کی مشق محمد شفیع عثمانی سے کیا کرتے تھے۔ نیز فتویٰ نویسی کی خصوصی تربیت انھیں اپنے استاذ و شیخ شاہ وصی اللہ الہ آبادی سے بھی ملی۔

احیاء العلوم ہی کے زمانے سے اعظمی کا قلبی تار شاہ وصی اللہ الہ آبادی سے جڑ گیا تھا، پھر بیعت و سلوک کے منازل طے کرنے کے بعد دار العلوم مئو کے زمانۂ تدریس کے دوران میں ہی شاہ وصی اللہ کی طرف سے اجازتِ بیعت سے نوازے گئے۔

## تدریس و دیگر خدمات
دار العلوم دیوبند میں دورۂ حدیث سے فراغت اور پھر علوم و فنون کی تکمیل کے بعد 5 سال مدرسہ جامع العلوم جین پور، ضلع اعظم گڑھ میں، پھر 3 سال مدرسہ جامع العلوم دھمال پور، گورکھپور میں تدریسی خدمات انجام دیں۔ پھر اپنے شیخ شاہ وصی اللہ الہ آبادی کے ایماء پر تقریباً 25 سال دار العلوم مئو میں بحیثیت مفتی و مدرس؛ فتویٰ نویسی و تدریس سے وابستہ رہے۔ حدیث، تفسیر اور فقہ کی بنیادی کتابیں بھی زیر درس رہیں۔ پھر 1385ھ (بہ مطابق 1965ء) کو قاری محمد طیب کے تقاضے اور اپنے شیخ شاہ وصی اللہ الہ آبادی کی ایماء پر دار العلوم دیوبند آئے اور اس وقت سے تاوفات 35 سال مفتی کے منصب پر فائز رہے، فتویٰ نویسی کے ساتھ ساتھ افتا کے طلبہ کی *سراجی*، *قواعد الفقہ* اور *الأشباہ و النظائر* جیسی کتابیں بھی ان کے زیر درس رہیں اور طلبۂ افتاء کی تمریناتِ فتاویٰ کی نظر ثانی بھی فرماتے تھے۔ محمود حسن گنگوہی کے بعد تاوفات دار الافتاء دار العلوم دیوبند کے ذمے دار و صدر مفتی رہے۔ رابطہ عالم اسلامی، مکہ مکرمہ کی شاخ مجمع فقہ اسلامی کے پانچویں اجلاس منعقدہ 8 ربیع الثانی تا 16 ربیع الثانی 1403ھ میں اعظمی کو رابطۂ عالم اسلامی کا رکن مراسل نامزد کیا گیا تھا، جس کے بعد تاحیات وہ رابطہ کے رکن مراسل رہے۔ علمائے دیوبند میں جدید فقہی مسائل کے شرعی حل میں اشرف علی تھانوی کے بعد اعظمی کی بھی نمایاں خدمات رہی ہیں۔

## تلامذہ
اعظمی کے مشہور تلامذہ میں عبد الحق اعظمی، قاضی مجاہد الاسلام قاسمی، نظام الدین اسیر ادروی، نذیر احمد قاسمی، قمر الدین گورکھپوری، قمر الزماں الہ آبادی، قاری محمد مبین خلیفہ شاہ وصی اللہ الہ آبادی، خالد سیف اللہ رحمانی، حبیب اللہ قاسمی صدر مفتی دار العلوم مہذب پور، اعظم گڑھ، عبید اللہ اسعدی صدر مفتی جامعہ عربیہ ہتھورا باندہ، انیس الرحمن قاسمی رکن تاسیسی اسلامک فقہ اکیڈمی انڈیا، محمد ثناء الہدیٰ قاسمی نائب ناظم امارت شرعیہ پھلواری شریف پٹنہ، شبیر احمد قاسمی صدر مفتی جامعہ قاسمیہ مدرسہ شاہی، محمد جنید عالم قاسمی صدر مفتی امارت شرعیہ پھلواری شریف پٹنہ، محمد اسلام قاسمی استاذ حدیث دار العلوم وقف دیوبند، محمد طاہر قاسمی غازی آبادی صدر مفتی مظاہر علوم جدید سہارنپور، محمد سلمان منصور پوری صاحبِ ”کتاب النوازل“ اور اشتیاق احمد دربھنگوی بھی شامل ہیں۔

## تحفظ دین کے تئیں اہم پیغام
امت کی اخروی خیر خواہی کا جذبہ دل میں موجزن تھا، صاحبِ مجموعۂ فتاویٰ ”کتاب النوازل“ محمد سلمان منصور پوری لکھتے ہیں:

## قلمی خدمات
اعظمی نے بحیثیت مفتی دار العلوم دیوبند کے زمانۂ قیام میں تقریباً 75 ہزار استفتاء کے جوابات لکھے، جو دار العلوم کی ریکارڈ میں کلاں سائز کے 125 ضخیم رجسٹروں میں منقول و محفوظ ہیں، جن میں سے اہم ترین فتاویٰ کی الگ رجسٹر بنائی گئی ہے۔ اس کے علاوہ بھی ان کے اکثر اہم فتاویٰ ماہنامہ دار العلوم دیوبند جیسے رسالے میں شائع ہوتے رہتے تھے، بعض اہم فتاویٰ کو خود انھوں نے کتابی شکل دے کر دو جلدوں میں شائع کیا تھا، جس کو ان کے قابل فخر شاگرد قاضی مجاہد الاسلام قاسمی نے اسلامک فقہ اکیڈمی انڈیا کے زیر اہتمام مزید تحقیق و تحشیہ کے ساتھ شائع کیا تھا اور اب تک مزید اضافے کے ساتھ اکیڈمی کے زیر اہتمام اس کی چھ جلدیں منظر عام پر آ چکی ہیں، فتاویٰ کے علاوہ اعظمی کی دیگر قلمی خدمات میں عبد الحق محدث دہلوی کی فقہ حنفی پر مدلل کتاب *فتح الرحمٰن فی اثبات مذہب النعمان* کی تحقیق و بازیافت ہے۔ اعظمی کی تصانیف کے نام مندرجۂ ذیل ہیں:
* *فتاویٰ اُوندراویہ* (دو جلدیں)
* *منتخباتِ نظام الفتاویٰ* (چھ جلدیں)
* *نظام الفتاویٰ* (سات جلدیں)
* *أنوار السنة لرُوّاد الجنة المعروف بفتح الرحمٰن لإثبات مذهب النعمان* (تین جلدیں؛ عبد الحق محدث دہلوی کی مخطوطہ کتاب کی تحقیق و اشاعت؛ نسخوں میں فرق کے بیان کے ساتھ)
* *اقسام الحدیث فی اصول التحدیث* (عربی)
* *اصول حدیث* اردو
* *آسان علم صرف* جزء اول (اردو میزان کے نام سے معروف ہے)
* *آسان علم صرف* جزء ثانی (اردو منشعب کے نام سے معروف ہے)
* *آسان علم النحو* (اردو نحو میر کے نام سے معروف ہے)
* *آسان علم النحو* عربی (معلم سواد خانی کے نام سے معروف ہے)
* *[[رؤیت ہلال]] کی شرعی حیثیت*
* *سراج الوارثین شرح اردو سراجی*
* *مزایا امام اعظم* (خصوصیات امام اعظم)
* * کرامات سرخیل جماعت حاجی امداد اللہ مہاجر مکی*
* *کمالات وصی اللہی*
* *ارتداد بارد کا سیلاب اور اس کا دفاع*

## وفات و پسماندگان
اعظمی کا انتقال 20 ذی قعدہ 1420ھ بہ مطابق 26 فروری 2000ء کو تقریباً رات دس بجے دیوبند میں ہوا، نماز جنازہ اگلے دن صبح عبد الحق اعظمی کی اقتدا میں ادا کی گئی اور قاسمی قبرستان میں تدفین عمل میں آئی۔ پسماندگان میں اہلیہ اور تین بیٹیوں کے علاوہ تین بیٹے قیام الدین، حسام الدین اور اسلام الدین بھی شامل ہیں۔

## حوالہ جات

زمرہ:1910ء کی پیدائشیں
زمرہ:2000ء کی وفیات
زمرہ:بھارت کے سنی علما
زمرہ:بھارتی علمائے اسلام
زمرہ:دیوبندی شخصیات
زمرہ:ضلع اعظم گڑھ کی شخصیات
زمرہ:ضلع مئو کی شخصیات
زمرہ:علماء علوم اسلامیہ
زمرہ:مسلمان علما
زمرہ:حنفی فقہا
زمرہ:احناف
زمرہ:بھارتی مفتیان
زمرہ:علمائے اہلسنت
زمرہ:دیوبندی شخصیات
زمرہ:دار العلوم دیوبند کے فضلا
زمرہ:دار العلوم دیوبند کا تدریسی عملہ